**Čo je nové**

 **v našom zbore**

www.ecavprievidza.sk

Ev. a. v. cirkevný zbor Zemianske Kostoľany so sídlom v Prievidzi / Vianoce 2015

Dar je, keď je nebo na Zemi, keď je POKOJ v ľudskom srdci, darom je DIEŤA v matkinom a otcovom náručí a hviezdy na nebi. Dar je, keď stretneš človeka.

Keď máš KOMU povedať slovo, keď oň stojí. Keď napíšeš list. Keď dostaneš pozdrav.

Je čas Vianoc a v tejto uponáhľanej a ťažkej dobe čoraz viac túžime po akejsi istote a pokoji v našich životoch. Tešíme sa, že počas Vianoc budeme spolu so svojimi rodinami. Starostlivo sme chystali naše príbytky, aby bolo všetko nachystané.

No je tu ešte jedna dôležitá vec, ktorá počas adventu a Vianoc zaznieva do našich životov. Pripraviť sa nielen na darčeky, bohato prestreté stoly, ale pripraviť sa na príchod človeka, neobyčajného človeka, ktorý v podobe narodeného dieťatka v Betleheme prichádza zmeniť naše srdcia. On klope na dvere našich príbytkov a chce, aby sme mu otvorili. Takýto dar si nedokážeme kúpiť. Tento dar je úplne zadarmo. Nemusíš platiť nič, stačí len prijať toto narodené dieťa do svojho života.

Dar Božej lásky je vzácny dar, ktorý môže zmeniť náš život. A práve táto Božia láska prináša pokoj a radosť do našich životov. Vianoce sú sviatky o Božej láske ku nám. A my by sme túto lásku mali šíriť ďalej medzi seba. Práve v tom spočívajú vianočné sviatky. Láska k ľuďom, láska k blížnym, to je pravý zmysel Vianoc.

Prajeme Vám, aby do vašich životov zavítal pokoj, láska a radosť, ktoré pochádzajú od Toho, ktorý bol, je a bude naveky.Dar je, keď je nebo na Zemi, keď je POKOJ v ľudskom srdci, darom je DIEŤA v matkinom a otcovom náručí a hviezdy na nebi. Dar je, keď stretneš človeka. Keď máš KOMU povedať slovo, keď oň stojí. Keď napíšeš list. Keď dostaneš pozdrav.

 Mgr. Michal Tekely



*„Lebo dieťa sa nám narodilo, syn nám je daný;*

*na jeho pleciach spočinie kniežatstvo, jeho meno bude:*

*Predivný radca, Mocný Boh, Otec večnosti, Knieža pokoja.“*

*Iz. 9,5*

*Prajeme požehnané a pokojné,*

*ničím nerušené Vianočné sviatky,*

*aby boli naplnené duchovnými darmi*

*nášho Pána Ježiša Krista.*

***STRETNUTIE MUŽOV NA ZAČIATKU ROKA***

|  |
| --- |
|  V poradí piate a prvé tohtoročné stretnutie mužov konané v nedeľu 4. januára na fare v Zemianskych Kostoľanoch prinieslo nový rekord v počte účastníkov, keď sa nás zišlo až 16. Obava, že po vianočných sviatkoch budú ľudia duchovne presýtení a stretnutie sa odohrá v komornej atmosfére, sa absolútne nenaplnila. Na základe Lukášovho evanjelia, konkrétne 9. kapitoly, veršov 18. až 26., sme preberali totožnosť Pána Ježiša, kontrast medzi tým ako ho v tom čase ľudia chápali a tým ako ho chápali učeníci a v neposlednom rade ako ho chápeme my dnes. Taktiež sme uvažovali nad otázkou, čo to znamená zaprieť seba samého, niesť kríž a nasledovať Krista. Aj svedectvo jedného z nás vyvolalo zaujímavú diskusiu. https://encrypted-tbn3.gstatic.com/images?q=tbn:ANd9GcSV4PzdyYCnM8NZTdOEVj8793Wyu1yRkz2wZmQshDiOPk5CDBjH Prišlo aj na problémy technického rázu našich stretnutí. Ako poskladať program tak, aby bol ešte zaujímavejší. Ale aj na to, ako konkrétne vykonávať misiu, aby sme do Kristovho stáda pomohli ďalším ovečkám. Oddych do diskusie vnášali naši gitaristi za spevavej asistencie tých z nás, ktorí spievať vedia. Po záverečných modlitbách bol síce oficiálny program ukončený, avšak neformálna diskusia pokračovala s nezmenšenou intenzitou. Ešte aj s občerstvením, o ktoré sa opäť postarali bratia zo Zemianskych Kostolian, hlavne Janko a Vladimír Plachý. Poďakovanie si určite zaslúži aj moderátor duchovnej časti Peter Kajtár. Hlavne však treba vo svojich modlitbách ďakovať Bohu, že nás pri týchto stretnutiach sprevádza svojim Svätým Duchom. https://encrypted-tbn3.gstatic.com/images?q=tbn:ANd9GcSV4PzdyYCnM8NZTdOEVj8793Wyu1yRkz2wZmQshDiOPk5CDBjH *Peter Mojžiš, Ing. Peter Majerík*  |
|  |



***TÝŽDEŇ MODLITIEB ZA JEDNOTU KRESŤANOV***

 Vďaka Pánu Bohu sa podarilo zorganizovať historicky prvé ekumenické služby Božie, ktoré sa uskutočnili 18. januára v kostole Evanjelickej cirkvi a.v. v Zemianskych Kostoľanoch.

 Aj v Handlovej sa konali 25. januára ekumenické služby Božie v rímsko-katolíckom kostole. Z miestnych si nikto nepamätá že by sa niečo podobné v minulosti udialo.

 Hlavnou témou týchto služieb Božích konaných v Týždni modlitieb za jednotu kresťanov bol 7. verš Jánovho evanjelia zo 4. kapitoly: „Ježiš jej povedal: Daj sa mi napiť!“ *Mgr. Jakub Pavlús*

***ZÁJAZD NA MYJAVU***

|  |
| --- |
|  V nedeľu 12. apríla 2015 sme sa vybrali na výlet na Myjavu, aby sme pozdravili cirkevný zbor, z ktorého pochádza brat kaplán. O tom, že o zájazd bol veľký záujem, svedčí aj fakt, že sme prišli plným štyridsaťdeväťmiestnym autobusom a dvomi osobnými autami. Cesta bola pokojná a počasie vynikajúce, takže sme stihli prísť ešte pred službami Božími.  Predsedníctvo miestneho cirkevného zboru nás hneď na úvod, ako sa na Myjave patrí, privítalo štamperlíkom dobrej domácej slivovice. Potom sme sa zúčastnili slávnostných služieb Božích, ktoré boli spojené aj so Zlatou konfirmáciou. Na bohoslužbách vystúpil tak domáci spevokol, ako aj spevokol bratov a sestier zo Zemianskych Kostolian. Po ich skončení mohli tí odvážnejší z nás vyjsť na balkón veže myjavského kostola, z ktorého je prekrásny výhľad na celé mesto Myjava. Keď už nám po všetkých týchto zážitkoch začalo švŕkať v bruchách, vybrali sme sa na spoločný obed do reštaurácie „Pub na konci sveta", kde sme mali čas si oddýchnuť a načerpať nové sily. https://encrypted-tbn3.gstatic.com/images?q=tbn:ANd9GcSV4PzdyYCnM8NZTdOEVj8793Wyu1yRkz2wZmQshDiOPk5CDBjH Vzhľadom na zhoršené počasie sa nekonal výlet na zrúcaninu hradu Branč, ale namiesto toho sme navštívili kostol na Košariskách, kde ako farár pôsobil otec generála M. R. Štefánika a v ktorom je momentálne nainštalovaná expozícia Slovenského národného múzea, týkajúca sa histórie cirkevného zboru. Tou nás previedla domáca sestra farárka. Bol to pekný deň plný zaujímavých zážitkov, preto sa tešíme aj na ďalšie výlety, ktoré sú naplánované počas roka.  *Mgr. Jakub Pavlús*  |

***BRIGÁDA A STRETNUTIE RODÍN SPOJENÉ S OPEKAČKOU***

***NA PRIEVIDZSKEJ FARE***

Plánovali sme stretnutie mužov, ktoré by však malo mierne netradičný priebeh. Išlo aj o pripravenie farskej záhrady v Prievidzi na jarnú výsadbu. Stretnutie však dostalo iný termín, pretože agrotermíny nepočkajú. Bolo treba konať a využiť aj priaznivé počasie a tak z iniciatívy brata Miloša Krpelana sme sa 16. mája 2015 vo farskej záhrade nestretli len muži, ale celé rodiny.

 Dielo sa darilo, zaburinená pôda postupne získavala požadovaný tvar. Chlapi s rýľmi a motykami sa činili, ale nezaháľali ani ženy. Hlavne však pri strážení a šantení s drobizgom, ktorý bol tiež prítomný. Vo chvíľach oddychu bol priestor na občerstvenie a osobné rozhovory prebiehali aj pri robote. Deti sa snažili spoznať všetky kúty farskej záhrady a miesta na šantenie je tam naozaj dosť.

 Po skončení prác sme si spoločne pochutili na vlastnoručne opečených špekáčikoch a slaninke a pri rozhovoroch sme príjemne strávili čas odpočinku. S pocitom užitočne stráveného popoludnia sme sa spokojní rozišli domov.

 *Ing. Peter Majerík*

***20.* *VÝROČIE POSVATENIA BOŽIEHO CHRÁMU V PRIEVIDZI***

|  |
| --- |
|  Okrem dôstojného brata biskupa Východného dištriktu Slavomíra Sabola medzi pozvanými hosťami 20. mája 2015 na slávnostných službách Božích pri príležitosti 20. výročia posvätenia chrámu v Prievidzi sa zúčastnili aj zástupcovia rímsko-katolíckej cirkvi z farnosti Zapotôčky kaplán Dominik Jáger a diakon Pavel Lojan. Za mestské a obecné samosprávy v pôsobnosti nášho zboru prijali pozvanie primátorka Prievidze pani Katarína Macháčková, starostka Zemianskych Kostolian pani Jana Školíková a primátor Bojníc pán František Tám. Prišli aj zástupcovia z družobných zborov z Nesvád a Myjavy a pozvanie prijala aj jedna z hybných síl výstavby prievidzského kostola sestra Viola Fronková. Brat biskup sa vo svojej kázni okrem iného zameral aj na význam chrámu ako nositeľa identity kresťanského spoločenstva, miesta stretávania sa ľudí, kde hlavným znakom a zásadným princípom je ich viera. Miesta rozvoja duchovnej podstaty jednotlivca i spoločenstva, miesta výchovy, povzbudenia i napomenutia. Po kázni vystúpili so svojimi príhovormi hostia a aj ich príspevky boli povzbudením do ďalších rokov i vyjadrením radosti, že náš zbor aj za týchto konkrétnych dvadsať rokov prešiel cestu, ktorá je Pánu Bohu na radosť. Spomínali sa aj sestry a bratia, ktorí pred dvadsiatimi rokmi stáli pri základoch nášho kostola, dnešnej slávnosti sa však už nedožili. Práve sestra Fronková vyzdvihla aj finančnú pomoc cirkevného zboru St. Andrew´s, Mahto-medi z Minnesoty v USA, ktorí prispeli na stavbu. Na záver služieb Božích zaznela hymna Hrad prepevný je Pán Boh náš. Slávnosť však nekončila. Vo vestibule sa rýchlo pripravilo občerstvenie a vytvoril sa priestor na neformálne diskusie. Kominikujúcich hlúčikov bolo veľa a tém na rozhovor ešte viac. No a na pozvaných hostí čakal ešte spoločný obed. Popoludní pokračoval slávnostný deň o 14:30 koncertom kresťanskej hudobnej skupiny Matuzalem. Okrem krásnych piesní, ktoré hovoria o Božej láske k hriešnemu človeku a oslavujú Pána Boha, vydali členovia skupiny osobné svedectvá o ich ceste za Pánom Ježišom Kristom. Hovorili aj o svojich slabostiach a hriešnom živote; ako sa vzdali Pánu Bohu, prijali Jeho omilostenie a On z nich učinil slobodné Božie deti. O tom, že slová svedectiev i piesní vnikli do sŕdc počúvajúcich, svedčí aj záujem o CD nosiče, ktoré si poslucháči zakúpili. Týmto chceme poďakovať ešte raz všetkým hosťom, ktorí prijali účasť na slávnosti; všetkým, ktorí akokoľvek pomohli pri stavbe nášho kostola; všetkým, ktorí sa za tých dvadsať rokov starali o jeho prevádzku; všetkým, ktorí v nedeľu 17. mája 2015 zabezpečili svojou ochotou a pomocou hladký priebeh celej slávnosti, ale hlavne Pánu Bohu, ktorý nám vo všetkom pomáhal a bohato požehnal celé naše snaženie. Kto sú Matuzalemci? klávesy a spev - Slávo Kráľ  gitara a spev - Daniel Valenta  gitara a spev - Daniel Šaling  Začiatky skupiny Matuzalem siahajú do minulého storočia. V roku 1958 ako dvanásťroční zaspievali pred verejnosťou svoju prvú pieseň. Odvtedy prechádzali  |

rôznymi zmenami. Účinkovali ako inštrumentálna skupina v celoštátnom mládežníckom spevokole Jas, sprevádzali vokálnu dievčenskú skupinu Polaris, s ktorými neskôr vytvorili vokálnoinštumentálny oktet. V poslednej zostave, ako ich poznáme dnes, hrajú a spievajú od roku 1983. Nakoľko sa mnoho rokov aktívne venovali tejto hudobnej činnosti, poslucháči im dali meno Matuzalem.

 Tri hlavné zásady služby skupiny Matuzalem:

- spievať a hrať na Božiu chválu,

- svojou službou ukázať na cestu k Pánu Bohu,

- povzbudzovať tých, ktorí už na túto cestu vykročili.

 Súčasný repertoár tvoria hlavne pôvodné skladby Sláva Kráľa, ale tiež prelo-žené gospely a černošské spirituály, takisto so slovenskými textami Sláva Kráľa.

 *Mgr. Blanka Kostelná, Ing. Peter Majerík*



***VÍKENDOVKA***

V sobotu 30. mája 2015 sme sa skoro ráno stretli v Malinovej, kde sme zaparkovali svoje osobné autá a "prestúpili" na náš horský taxík, ktorým nás brat Ivan Junga vyviezol na poľovnícku chatu, ktorá sa nachádza v horách nad Malinovou. Tu sme strávili jeden deň plný skvelých zážitkov.

Hneď po tom, čo sme sa dostali na miesto a vybalili sa, začali sme s prípravou obeda - kotlíkového divinového gulášu.

Pokým ho starší z nás pripravili, išli sme sa my ostatní najskôr na kúsok prejsť a potom sme si vypočuli biblické zamyslenie na tému: Boží nádherný domov.

Božie Slovo nás posilnilo na duchu, ale naše telá nám už naznačovali, že aj oni potrebujú jesť. Vďaka Bohu však už bol guláš pripravený a tak sme sa doňho mohli s chuťou pustiť.

Poobede k nám zavítal aj brat Marek Měrka, ktorý viedol prednášku o ochrane vtáctva a prírody, ktorá bola tiež veľmi poučná.

Potom už bol program až do spoločnej večere voľný a tak sa niektorí hrali, iní zas debatovali ležiac na tráve, či sediac v altánku.

Jediným negatívom tejto víkendovky bolo to, že sme večer kvôli búrke nemohli špekáčky opekať, ale museli sme si ich upiecť na panvici. Táborákovú atmosféru nám však vynahrádzal krb v spoločenskej miestnosti v chate a spev táborákových piesní s gitarou, banjom a cajonom.

Denný program nás celkom zmohol a tak sme zaspali celkom skoro - ešte pred polnocou!

Ráno sme sa rýchlo zbalili a dopravili postupne do Prievidze do kostola, kde sme vystúpili s piesňou "Môj Boh".

Pánu Bohu patrí veľká vďaka za ochranu pred úrazmi, ale aj za všetkých ochotných bratov a sestry, ktorí sa podieľali na príprave víkendovky.

 *Mgr. Jakub Pavlús*

 ***SENIORÁTNE STRETNUTIE ŽIEN***

V horúci nedeľný deň 7. júna 2015 o 13,00 hodine 29 členov nášho cirkevného zboru odchádza prežiť popoludnie s našim Pánom do Novej Dubnice, kde sa koná Stretnutie žien Turčianskeho seniorátu.

 Okrem milých slov na privítanie nám veľmi dobre padlo občerstvenie v podobe minerálky a malého pohostenia.

Program sa začal oslovením domáceho brata dozorcu Ing. Jána Šušaníka. Porozprával nám históriu cirkevného zboru Košeca a dcérocirkvi Nová Dubnica od reformačného hnutia po súčasnosť.

 Potom nasledovali slávnostné služby Božie. Kázňou poslúžila sestra farárka Zuzana Peťkovská; prihovoril sa brat Marián Kaňuch, senior Turčianskeho seniorátu a hudobným programom, hrou na klavír a flautu spestrili služby Božie členovia domáceho cirkevného zboru.

 Prestávku po službách Božích sme využili na presun do kultúrneho domu, kde bolo pripravené bohaté pohostenie.

 Tu pokračoval ďalší program. Veľmi zrozumiteľnou terminológiou mala sestra Katarína Ondejčíková pripravenú prednášku na tému: „Pomoc telu i duši.“ Hovorila o tom, ako pomôcť odbornou radou a pomocou starším imobilným a nevládnym ľuďom. Po prednáške odpovedala na otázky z publika.

 Potom nám sestra Emília Fojtíková predstavila časť gobelínu TuS a poprosila sestry o pomoc pri vyšívaní.

Záverečné slovo mal brat senior Marián Kaňuch. S vďačným srdcom sme

vnímali jeho slová i vrúcnu modlitbu.

Naša vďaka za krásne popoludnie patrí domácemu cirkevnému zboru, no predovšetkým Pánu Bohu za Jeho požehnanie a duchovné posilnenie.

 *Mgr. Anna Lechtová*



***KONFIRMÁCIA***

Zavŕšením procesu predkonfirmačnej prípravy bola slávnostná konfirmácia, ktorá sa konala dňa 21. júna 2015 v kostole v Zemianskych Kostoľanoch.

Slovo Božie v rámci slávnostných služieb Božích zvestoval brat kaplán Jakub Pavlús. Vo svojej kázni upozornil mladých ale i starších ľudí na dôležitosť múdrosti, ktorej počiatkom je bázeň pred Hospodinom. A taktiež na význam a poslanie konfirmácie v živote človeka, o zodpovednosti každého za svoj kresťanský život po konfirmácii.

Po kázni nasledovalo slávnostné vystúpenie konfirmandov, pozostávajúce zo spevu, krátkych príhovorov a prosieb. Po vykonaní vyznania viery a sľubu sa im prihovoril brat kurátor Ing. Ján Kuneš.

Na záver sa konfirmandi poďakovali tým, ktorí ich na tejto ceste sprevádzali.

Po ukončení slávnostnej konfirmácie nasledovalo pohostenie a posedenie členov cirkevného zboru a hostí v zborovej miestnosti.

Vyznanie viery a sľub urobili:

Leonard Daubner

Radka Urbaneková

Vladimír Plachý

Božena Stručková.

Veríme, že sa s nimi budeme stretávať na službách Božích i pri iných zborových príležitostiach.

  *Ing.* *Vladimír Plachý*





***STRETNUTIE RODÍN***

Modlitby, piesne, biblické zamyslenie spojené s diskusiou predstavovali základnú duchovnú časť stretnutia rodín nášho zboru na poľovníckej chate v Lelovciach v sobotu 27. júna 2015. K tomu sa pridali neformálne diskusie zúčastnených, pričom jediným negatívom tohto stretnutia bola pomerne nízka účasť. Škoda, lebo aj počasie vyšlo – síce pod mrakom, ale bez dažďa a za veľmi príjemnej teploty.

Zamyslenie vychádzalo z 2. Knihy kráľov 22. kapitoly. Nieslo sa v rovine znovupoznania Božej pravdy, ako aj starostlivosti o chrám. V tomto texte sa dalo nájsť dostatok poučení, o čom svedčila aj hojná diskusia. Piesne vyberali deti z detského spevníka, avšak spievali aj dospelí.

Obed bol riešený, ako je už zvykom, opekaním špekáčiek. Ale bolo do čoho zahryznúť aj mimo poludňajšej stravy. Dosť učarovalo plné vedro čerešní, ktoré poslúžili aj ako žetóny pri spoločnej súťaži. Zapojili sa všetci bez rozdielu veku. Na výsledku ani tak veľmi nezáležalo, podstatnou bola dobrá nálada, ktorú mali víťazi i porazení.

Aj športu bolo dostatok. Futbalový zápas prebehol v nasadení účastníkov, za aké by sa nemuseli hanbiť ani profesionáli a také zákroky a herný štýl by ste u nich určite nevideli!

No a streľba sa už stáva tradíciou. Opäť sa pri puškách i pištoli vystriedali úplne všetci.

Pánu Bohu patrí vďaka, že požehnal celý čas, ktorý sme spoločne prežili v krásnej prírode a tiež aj všetkým, ktorí ochotne a s láskou všetko pripravili.

 *Ing. Peter Majerík*

***600.VÝROČIE UPÁLENIA MAJSTRA JÁNA HUSA***

6. júla 2015 sme si v sade farského úradu v Zemianskych Kostoľanoch pripomínali 600. výročie upálenia majstra Jána Husa.

Na jeho pamiatku zvonili zvony v našej zvonici nepretržite od 15,00 do 16,00 hodiny a potom sme spoločne o 18,00 hodine spomenuli na jeho život a dielo a pri speve piesne “Kto za pravdu horí” zapálili vatru.

 *Mgr. Jakub Pavlús*



***DNI OBCE ZEMIANSKE KOSTOĽANY***

Počas druhého júlového víkendu (11.-12. júla 2015) sa v Zemianskych Kostoľanoch uskutočnili dni obce, do ktorých sa aktívne zapojili aj členovia nášho cirkevného zboru.

Najskôr v sobotu naši bratia Junga, Plachý a Masár spoločne s bratom kaplánom varili súťažný guláš na futbalovom štadióne. So svojím divinovým gulášom sa umiestnili na krásnom 4. mieste.

Potom v nedeľu sme namiesto klasických služieb Božích spoločne slávili ekumenické služby Božie, na ktorých sme spoločne vyznávali hriechy a prosili o Božie požehnanie pre celú obec.

 *Mgr. Jakub Pavlús*







***VÝSTUP NA KĽAK***

V sobotné ráno 25. júla 2015 sme už o 8,00 hodine stáli na parkovisku vo Fačkovskom sedle a pozerali sa na cieľ, ktorý sme si vytýčili – Malofatranský Kľak, jeden z najkrajších výhľadových kopcov na Slovensku.

Stretli sa zástupcovia takmer všetkých generácií, od žiakov základnej školy až po tých, ktorí si už užívajú dôchodcovské prázdniny.

Na sedlo pod Reváňom to bola celkom slušná fuška, skoro ako do schodov, hádam aj preto sme si tu dali prvý dlhší oddych, usušili prepotené tričká a doplnili hladinu cukru v organizme. Potom to už bola až na vrchol celkom príjemná hrebeňovka. Na samom vrchu to už bola pohoda. Síce fúkalo, opar znížil viditeľnosť a pokazil výhľad, ale pri srdci nás hrial dobrý pocit zo zvládnutého výstupu ... no a dospelých hrial aj vrcholový štamperlík slivovice od brata kaplána, keďže mal v ten deň meniny.

Pretože sa v okolí začali vytvárať búrky, rozhodli sme sa ísť čím skôr späť do bezpečia našich áut. Pri zostupe nám aj spŕchlo, a tak sa chodník, ktorým sme zostupovali, menil na dlhé blatové klzisko a niektorí z nás aj vyskúšali jeho tvrdosť, vďaka Bohu bez úrazu.

Domov sme sa vrátili s množstvom zážitkov, na ktoré budeme určite dlho spomínať.

 *Mgr. Jakub Pavlús*







***DIŠTRIKTUÁLNY DEŇ VD – RUŽOMBEROK***

Na tento zájazd sme mali objednaný veľký autobus od obce Zemianske Kostoľany... No ale napokon nás bolo len 18, čo nám zo začiatku trocha zhoršovalo náladu, ale nie na dlho. Rýchlo sme zistili, že takto máme aspoň viac miesta pre seba.

Keďže sme vyrazili s dostatočnou časovou rezervou, mohli sme si urobiť v Kraľovanoch krátku prestávku a nadýchať sa príjemného horského vzduchu. Po príchode do haly “Koniareň” kde sa konal dištriktuálny deň sme sa občerstvili aj koláčikmi a iným občerstvením, ktoré pripravili cirkevné zbory z Liptovsko-oravského seniorátu.

Potom už začali služby Božie, ktorých hlavnou témou bolo “Posvätení v pravde” a slávnostným kazateľom bol dôstojný brat východného dištriktu Mgr. Slavomír Sabol.

Počas zaujímavého poobedného programu sme potom mohli sledovať divadlo o Jurajovi Tranovskom.

Z tohoto milého podujatia sme sa večer vrátili obohatení o množstvo krásnych zážitkov.

 *Mgr. Jakub Pavlús*



***ODCHOD BRATA KAPLÁNA JAKUBA PAVLÚSA Z NÁŠHO ZBORU***

 Presne rok (15.8.2014-14.8.2015) pôsobil v našom zbore kaplán Mgr. Jakub Pavlús. V rámci pravidelného presunu kaplánov nastúpil do cirkevného zboru v Turanoch.

 V našom cirkevnom zbore odviedol kus dobrej práce a nám nezostáva nič iné, len mu zaželať a v modlitbách sa prihovárať, aby mu Pán Boh aj naďalej žehnal v jeho službe, aj v osobnom živote.

 *Ing. Peter Majerík*

***PREDSTAVUJE SA NOVÝ ZBOROVÝ KAPLÁN Mgr. MICHAL TEKELY***

Pochádzam z malého mestečka Hanušovce nad Topľou, ktoré leží pod Slánskymi vrchmi Východného Slovenska. Základnú školu som navštevoval v Hanušovciach nad Topľou a následne som bol prijatý na osemročné Evanjelické kolegiálne gymnázium v Prešove, kde som teda strávil celých osem študentských rokov. Po ukončení strednej školy som sa rozhodol ísť na vysokú školu, konkrétne v odbore chémia. Táto škola ma však nenapĺňala a tak som sa rozhodol ísť študovať na Evanjelickú Bohosloveckú fakultu v Bratislave, kde sa mi v júni 2015 podarilo úspešne ukončiť teologické štúdium.

Spolu s mojou manželkou pochádzame zo živého a pomerne početného Cirkevného zboru Hanušovce nad Topľou, kde sme obidvaja odmalička skrze svojich blízkych a priateľov mohli rásť vo viere a napredovať v duchovných veciach. Navštevoval som detskú besiedku, neskôr dorast a mládež, spevokoly a aktívne som sa zúčastňoval služieb Božích a všetkých akcií a podujatí CZ, medzi ktoré patrili rôzne stretnutia a tábory. Na týchto stretnutiach som stretol aj svoju manželku Mirku, s ktorou som sa 12. októbra 2013 oženil. Moja manželka bola taktiež dlhoročnou aktívnou členkou zboru, vedúcou na táboroch, dirigentkou spevokolu a kantorkou zboru vyše 10 rokov. Mám rád turistiku, oddych pri mori, prácu v záhrade a skoro všetky športové aktivity.

Sme radi, že nás Pán Boh posiela pracovať na jeho vinicu a sme vďační za naše nové pôsobisko v CZ Zemianske Kostoľany.





***DENNÝ DETSKÝ BIBLICKÝ TÁBOR***

V dňoch 17.-22. augusta 2015 sa 18 detí nášho cirkevného zboru z Prievidze, Zemianskych Kostolian, Koša, Sebedražia, Nitrianskeho Pravna, Malinovej a Novák zúčastnilo na Dennom biblickom tábore.

Každý deň sme začínali modlitebným stíšením, potom nasledovali hry a súťaže, kde družstvá „Turisti“ a „Horolezci“ zbierali body pre svoj tím. Po dobrých výkonoch bolo treba doplniť energiu a vitamíny z ovocnej desiaty. Potom bola besiedka, pozostávajúca z piesní, lekcie, kvízov a učenia zlatého verša.

Náš tábor mal názov „Výstup na vrchol“. Vystúpili sme na 5 zvláštnych vrchov, o ktorých sa hovorí v Biblii. Na každom z nich sa udiali veci, cez ktoré aj k nám Pán Boh hovorí niečo dôležité.

1. deň si deti vypočuli príbeh o Abrahámovi a Izákovi, ako spoločne vystupovali na vrch Morija; o tom, ako Pán Boh oslovil Abraháma, aby obetoval svojho syna Izáka. Abrahám preukázal poslušnosť Pánu Bohu, spoliehal sa na Jeho pomoc a namiesto Izáka mohol byť obetovaný baránok.

Aplikácia: Pán Boh skúša svoje deti. V ťažkostiach sa spoliehajme na Božiu pomoc.

1. deň sme vystúpili spolu s Mojžišom na vrch Sinaj. Hovorili sme o tom, ako Izraelci putovali z Egypta do Kanaánu. Bola to dlhá cesta a Pán Boh sa o nich staral, keď ich viedol púšťou a dával im pokrm i vodu. Na vrchu Sinaj dal Pán Boh Mojžišovi 2 kamenné dosky s 10 prikázaniami. Tieto prikázania platili nielen vtedy pre Izraelcov, ale platia aj dnes pre nás.

Aplikácia: Pán Boh hovorí. Dávajme pozor, čo nám hovorí a poslúchajme Ho.

1. deň bol cieľom nášho výstupu vrch Karmel. Na tomto vrchu sa dokázala Hospodinova moc. Eliáš vyzval kráľa Achába, aby priviedol na vrch Karmel 450 Baalových kňazov a 400 kňazov Ašéry. Zabili junca, dali ho na kopu dreva a vzývali Baala. Eliáš tiež zabil junca, dal ho na oltár, vykopal okolo jarček, polial junca vodou, až sa jarček naplnil a vzýval meno Hospodinovo. Odrazu padol na oltár Boží oheň a spálil obeť, drevo aj kamene. Oheň bol tak horúci, že dokonca aj voda v jarčeku sa vyparila.

Aplikácia: Hospodin je jediný pravý Boh. Nasledujme Ho a vždy Ho poslúchajme.

1. deň sme počúvali príbeh, ako Pán Ježiš zavolal svojich učeníkov Petra, Jakuba a Jána, aby sa s ním šli na vrch modliť (vrch Premenenia). Učeníci zaspali a k Pánovi Ježišovi, ktorý sa modlil a Jeho tvár sa skvela ako slnko, prišli Eliáš a Mojžiš. Hovorili spolu o tom čo sa malo stať – o smrti Pána Ježiša na kríži. Keď sa učeníci zobudili, báli sa. Pána Ježiša, Eliáša a Mojžiša zahalil biely oblak, z ktorého sa ozval Boží hlas: „Toto je môj vyvolený Syn, Jeho poslúchajte!“ Keď učeníci prezreli, už nebolo ani oblaku, ani Mojžiša, ani Eliáša. Zostal len Pán Ježiš a učeníci už viac nepochybovali, kto je Ježiš.

Aplikácia: Pán Ježiš je Boží Syn. Dôverujme Mu, poslúchajme Ho, On nás spasí.

1. deň sme kráčali spolu s Pánom Ježišom krížovou cestou až na Golgotu, kde Ho ukrižovali medzi dvoch zločincov. On nevinný vzal na seba hriechy všetkých nás.

Aplikácia: Pán Ježiš vzal na seba trest za naše hriechy. Ak uveríme v Neho a poprosíme Ho o odpustenie našich hriechov, budeme mať večný život. Pre toto jediný Boží Syn trpel a zomrel.

Na obed sme chodili do reštaurácie, kde sa o nás veľmi dobre postarali a chutné jedlo rýchlo mizlo z tanierov vedúcich, ale aj detí.

 Popoludnia sme venovali tvorivým dielňam, kde deti mohli preukázať svoju šikovnosť, tvorivosť i fantáziu. Menšie deti si vyrobili z roliek od toaletného papiera stojan na perá, alebo farbičky; usmievavé záložky do knihy; vyrobili a ozdobili kartónový rám na fotografie a ešte vyšiel čas aj na obrázky zo zažehľovacích goráliek. Staršie deti skladali z farebných papierov kvety, ktoré spájali do rôznych tvarov a vytvárali kvetinové dekorácie. Tiež z novinového papiera točili ruličky, ktoré potom pevne stáčali; vytvorili kolieska rôznej veľkosti a tie zafarbili akrylovou farbou. Tak vznikli podložky pod poháre, alebo spojením koliesok rôznej veľkosti dekorácie na stenu.

Výnimočný bol 5. deň – piatok, keď sme ráno spoločne vlakom odišli do Handlovej. Celé dopoludnie sme mali možnosť športovať v Hutira Relax Clube. Menší mali k dispozícii pieskovisko s preliezkovým hradom a trampolínu, starší si mohli zahrať stolný tenis, minigolf alebo tenis a nakoniec na všetkých čakal bazén.

Po dobrom obede sme sa vlakom presunuli do Zemianskych Kostolian. Tu nás čakali dobré koláčiky a len čo sme sa občerstvili, program pokračoval. Aj ten bol výnimočný. Prišiel medzi nás Robo Mikla so svojimi dvomi hudobníkmi, aby nám porozprával svoj životný príbeh, ktorý bol kľukatý. Striedali sa dobré a zlé obdobia, až našiel cestu k Pánu Bohu a Jeho život nadobudol nový rozmer. Svoje rozprávanie striedal piesňami svojho vyznania a nakoniec sme si všetci spoločne ešte zaspievali niektoré piesne z besiedky. Ako poďakovanie sme Robovi darovali detský spevníček „K trónu slávy“ s venovaním a našimi podpismi. Rozlúčili sme sa s nádejou, že o rok sa znovu stretneme.

A už sa pripravovala večera: vatra a špekáčky. A veru nám všetkým chutilo. Po večeri deti dostali svietiace prsty a o zábavu bolo postarané. Nocovalo sa vo fare na karimatkách v spacákoch.

V sobotu hneď po chutných raňajkách sme si spravili vyhodnotenie tábora a každé dieťa dostalo diplom a balíček s drobnosťami, ktoré mu budú pripomínať spoločné chvíle.

Za tento krásny a požehnaný týždeň musíme ďakovať predovšetkým Pánu Bohu, že nás ochraňoval, dal nám pekné počasie, ale aj deti, ktoré počúvali, aby sa čo najviac naučili a s radosťou tvorili pekné veci.

A taktiež patrí poďakovanie aj našim sponzorom:

* bratovi Emilovi Klaučovi za množstvo minerálky, aby sme mohli dodržať pitný režim
* bratovi Pavlovi Urminskému za koláče na olovrant
* bratovi Ivanovi Jungovi za možnosť hier v Hutira Relax Clube a za sponzorovanie obeda v piatok

 *Mgr. Blanka Kostelná*





***SENIORÁTNE STRETNUTIE ZBOROVÝCH FUNKCIONÁROV***

 Dňa 15.septembra 2015 sa zúčastnilo 14 bratov a sestier z nášho cirkevného zboru neformálneho stretnutia neordinovaných služobníkov z cirkevných zborov Turčianskeho seniorátu, ktoré sa konalo v Žiline.

Stretnutia sa zúčastnilo približne 180 funkcionárov, predstaviteľov a horlivých spolupracovníkov duchovných pastierov z 20 cirkevných zborov Turčianskeho seniorátu.

Po duchovnom zamyslení a modlitbe brata seniora **Mariána Kaňucha** odznela prednáška brata emeritného generálneho biskupa **Júliusa Fila** k Cirkevno-právnym predpisom s názvom: „Usporiadaná služba v ECAV.

V druhej časti stretnutia sa prítomní rozdelili do ôsmich skupín, podľa služby, ktorú v cirkevných zboroch vykonávajú resp. o ktorú sa zaujímajú. V jednotlivých skupinách diskutovali:

1. dozorcovia

2. kurátori, kostolníci, členovia hospodárskych výborov

3. účtovníci, pokladníci, revízne výbory

4. vedúci mládeže

5. vedúci detských besiedok

6. členovia vnútromisijných výborov, presbyteri

7. diakonickí pracovníci

8. kantori.

Hlavným poslaním rozhovorov v skupinách bolo vzájomné spoznávanie sa účastníkov, diskusia, odovzdávanie a výmena skúseností a  povzbudzovanie do ďalšej služby v cirkevných zboroch.

V tretej časti stretnutia si prítomní mohli vypočuť rôzne svedectvá, tradičné a netradičné piesne a modlitby na povzbudenie neordinovaných do ďalšej služby.

Nasledoval výborný obed a potom spoločný výstup na hrad Lietava. Krásne duchovné stretnutie v Žiline bolo ukončené spevom hymny Hrad prepevný, po ktorom sa účastníci stretnutia vracali domov plní pekných zážitkov a povzbudenia do ďalšej práce vo vlastných cirkevných zboroch.

 *Ing. Vladimír Plachý*





***PRVÁ DIEVČENSKÁ SKUPINKA***

Po prvýkrát sa stretli dievčatá, mladé ženy 19. septembra 2015 na fare v Zemianskych Kostoľanoch. V tento deň muži brigádovali (vo fare v Prievidzi maľovali chodbu a vymenili opadané obkladačky na kostole v Prievidzi) a my, ženy a dievčatá, sme prežívali pekné sobotné popoludnie v duchovnom rozjímaní.

Bolo nás tam 7 a sestra Mirka viedla túto skupinku. Najprv sme sa venovali zdieľaniu a následne mala Mirka krátke zamyslenie.

Ako šikovné gazdinky rozhodli sme sa pripraviť pohostenie pre mužov, ktorí prišli z Prievidze, aby mali svoje stretnutie pri Božom slove. Nebrali sme to ako povinnosť, ale ako vzájomné spoznávanie sa. Po náročnom pracovnom dni si pochutili na hamburgeroch a wafliach.

Ďakujeme Pánu Bohu za naše stretnutie, za oddané srdcia mužov a ich chuť slúžiť.

 *Sára Šimková*





***ZBOROVÝ DEŇ***

Tak ako každoročne sa aj tento rok uskutočnil dňa 26. septembra 2015 Zborový deň v Zemianskych Kostoľanoch.

Stretnutie sa už tradične začalo programom v kostole, ktorý sa niesol v duchu témy: "Viem, komu som uveril" (2. Tim. 1,12). Brat kaplán na úvod privítal všetkých prítomných a vyjadril radosť z tohto stretnutia, i napriek tomu, že počasie nebolo veľmi priaznivé. Program obsahoval výklad Božieho slova, svedectvá viery, modlitby, mládežnícke piesne i piesne zo spevníka, ktoré sa spievali za sprievodu kapely. Scénka o Uzdravení slepca bola taktiež vyjadrením silnej viery slepca v Ježišovu moc a záchranu. V programe poslúžili aj deti so svojím programom z letného tábora.

Potom sa už všetci tešili na výborný guľáš, ktorý nám pripravila sestra Jarmila Mlčuchová spolu s ďalšími sestrami.

Po dobrom obede a posedení pri káve a koláčikoch sa deti pobrali von do záhrady a dospelí si mohli pozrieť v zborovej miestnosti film o odvážnom čine človeka a záchrane ľudských životov.

Touto cestou ďakujeme všetkým, ktorí sa akokoľvek podieľali na príprave zborového dňa, ale aj tým, ktorí neváhali a prišli na toto stretnutie.

 *Mgr. Miroslava Tekely*





***SENIORÁTNE STRETNUTIE MUŽOV***

|  |
| --- |
|  Pod heslom Ohýbaj ma mamko, pokiaľ som ja Janko a biblickým mottom Vychovávaj chlapca na počiatku jeho cesty, tak sa ani v starobe neodchýli z nej (Príslovia, 22. kapitola, 6. verš) sa 17. októbra 2015 uskutočnilo v Žiline stretnutie mužov Turčianskeho seniorátu. Veľmi podarené podujatie, na ktorom zaznelo mnoho myšlienok o postavení otca v rodine, o jeho význame pre výchovu detí. Tak z osobného hľadiska, ako aj z pohľadu cirkvi a spoločnosti. Po uvítaní seniorom Mariánom Kaňuchom a úvodnej modlitbe prišiel rad aj na náš zbor, keď brat Miloš Krpelan informoval prítomných o stretnutiach mužov v našom zbore, ktoré sa rozbehli práve pod vplyvom minuloročného seniorálneho stretnutia. Inšpirovaní práve týmto príkladom sme sa totiž začali stretávať a navzájom bližšie spoznávať, čo prospieva celému zboru. Nápadmi a aktivitami, ktoré presahujú „mužský" rámec. Potom zaznela prednáška emeritného biskupa Igora Mišinu Základné princípy výchovy detí z Biblie. Veľmi zaujímavým spôsobom sa vyjadril k danej téme, pričom otca určil ako hlavného zodpovedného za duchovný vývoj detí v rodine. Dôraz položil na osobný príklad. Aby deti videli, ako sa modlí, aby videli, ako po kresťansky žije. Venoval sa téme rodiny poukazujúc na prípady z Biblie, pričom sa nevyhol ani tým negatívnym (Kainova bratovražda). Ďalším prednášateľom bol riaditeľ Detskej misie na Slovensku Michal Fraňo. Veľmi pútavým spôsobom sa vo svojom vystúpení Výchova detí v dnešnej spoločnosti dotkol aj celospoločenských problémov, o ktorých sa dnes v našej spoločnosti skôr mlčí, prípadne sa pravda zakrýva istou korektnosťou alebo dokonca úplne prevracia. Miesto kresťanského otca (a kresťana všeobecne) však nevidí v pasívnom obrannom postavení, ale v aktívnom hlásaní pravdy a evanjelia v každej situácii. Pričom svoje tvrdenia podoprel príkladmi z vlastnej rodiny. A do pozornosti účastníkov ponúkol tiež literatúru, ktorú sme si mohli zakúpiť.  No a skôr na prednášku sa zmenilo svedectvo Bevana Steina o výchove detí. V mnohom na jeho súčasné postoje mal vplyv jeho otec, aj keď mnohokrát práve v opačnom zmysle. Prednášky od seba oddeľovali nielen piesne, kde sa „muzikanti" snažili zapojiť všetkých prítomných, ale aj občerstvenie v zborovej miestnosti. No a tu bol priestor pre osobné rozhovory a neformálne stretnutia, ktoré určite nezabrali avizovaných desať minút.  V závere stretnutia prebehla panelová diskusia k základnej téme. Tu štyria hostia odpovedali na otázky moderátora, pričom už spomínaná korektnosť išla bokom a do otázok sa dostali aj také témy ako, napríklad, fyzické tresty detí. A počuli sme skutočne veľmi zaujímavé odpovede. Odpovede, ktoré aj napriek trstenicovému efektu predstavovali otcovskú lásku a zodpovednosť za to, čo z našich detí, budúcej generácie, vyrastie. Duchovná časť stretnutia bola ukončená poďakovaním Hospodinovi a modlitbou Pánovou. Prepustení domov sme boli až po pohostení gulášom. Ale aj pri stoloch sa odvíjali diskusie a poniektorým z nás ten horúci guláš možno aj vychladol. Aj touto cestou ďakujeme organizátorom i účastníkom podujatia za skutočne výbornú akciu, predovšetkým však kladieme poďakovanie do svojich modlitieb nebeskému Otcovi. Chvála Tebe, Pane! https://encrypted-tbn3.gstatic.com/images?q=tbn:ANd9GcSV4PzdyYCnM8NZTdOEVj8793Wyu1yRkz2wZmQshDiOPk5CDBjHhttps://encrypted-tbn3.gstatic.com/images?q=tbn:ANd9GcSV4PzdyYCnM8NZTdOEVj8793Wyu1yRkz2wZmQshDiOPk5CDBjH *Ing. Peter Majerík*  |
|   |



***MISIJNÉ POPOLUDNIE PRI PRÍLEŽITOSTI MESIACA ÚCTY K STARŠÍM***

 „Ja som až do vašej staroby ten istý, až do šedín, ja vás budem nosiť. Ja som konal, ja vás budem niesť, ja vás budem nosiť a vyslobodím!“ Tento verš starozmluvného textu proroka Izaiáša bol hlavným mottom stretnutia, ktoré sa uskutočnilo v nedeľu popoludní 25. októbra 2015 v prievidzskom kostole a bolo zamerané na pripomenutie si tohoto mesiaca ako Mesiaca úcty k starším. Úcty k šedinám a životným skúsenostiam, ktoré by mali byť pre mladšie ročníky zdrojom inšpirácie i poučenia, ale aj príkladom viery v Pána Boha. Stretnutie okorenené aj účasťou brata seniora Mariána Kaňucha s manželkou. Zúčastnili sa ho sestry a bratia zo všetkých častí zboru i rodičia nášho brata kaplána Michala Tekelyho.

Básne, uvítanie bratom Milošom Krpelanom, piesne a modlitby tvorili úvod stretnutia. Do spevu piesní sa zapojili všetci zúčastnení, hudobný sprievod tvorili varhany a gitara, vynikajúcu vodcovskú úlohu v speve však zohrávalo ženské kvarteto rodiny Krpelanových. Určite zaujala aj scénka na biblický text o slepcovi, ktorého zo slepoty vyliečila jeho viera v Pána Ježiša Krista. Zamyslenie k danej téme predniesol brat kaplán.

 Potom sa prezentoval brat senior so svojou prednáškou z misijnej cesty do Indie. Oboznámil nás s množstvom reálií zo súčasnej Indie, hlavne sa však zameral na cieľ svojej cesty - evanjelizáciu v tejto ďalekej krajine, rozdelenej administratívne na mnoho štátov, ale aj jazykovo, kultúrne a nábožensky. Mnohokrát na veľmi antagonistické skupiny. Pritom však na konkrétnych grafických podkladoch ukázal, ako sa len za posledných päť rokov situácia v Indii zmenila v prospech kresťanstva a poukázal aj na niektoré konkrétne príklady šírenia evanjelia, ktoré by mohli byť vzorom aj pre naše cirkevné zbory. Prednáška určite veľmi zaujímavá a poučná.

 Po záverečných modlitbách a piesni si zobrala slovo sestra farárka Blanka Kostelná, poďakovala sa hosťom i domácim za účasť a pozvala na drobné pohostenie do vestibulu kostola. No a tam sa vytvorili debatné hlúčiky a rozoberali sa rozličné témy. Možno však povedať, že azda všade rezonovala téma misie, evanjelizácie vo všeobecnosti i v podmienkach nášho zboru.

 Naša vďaka patrí všetkým, ktorí sa akýmkoľvek spôsobom zapojili do programu, do jeho prípravy alebo priniesli maškrty na spoločný stôl. Ale predovšetkým chceme ďakovať Pánu Bohu za požehnanie celého popoludnia.

 *Ing. Peter Majerík*





***NÁVŠTEVA Z CIRKEVNÉHO ZBORU HANUŠOVCE NAD TOPĽOU***

 Dňa 22.novembra 2015 do nášho cirkevného zboru zavítala návšteva z Hanušoviec nad Topľou, odkiaľ pochádza brat kaplán so svojou manželkou. S cieľom spoznať sa, stretnúť sa a povzbudiť náš CZ poslúžili na službách Božích v Prievidzi i v Zemianskych Kostoľanoch.

 Spevokol Jána Bohdana Hroboňa zaspieval na službách Božích pripravené piesne, sestra farárka Eva Škarupová poslúžila zvesťou Slova Božieho. Poslednou piesňou „Požehnanie s Vami zostáva“ spevokol vyslovil skrze pieseň nádherné požehnanie pre všetkých prítomných. Bolo to milé a požehnané stretnutie ako pre domácich cirkevníkov, tak aj pre hostí z Hanušoviec.

 Obohatení Slovom Božím i piesňami na službách Božích sme sa následne presunuli do Kultúrneho domu v Zemianskych Kostoľanoch, kde bolo pripravené posedenie pre hostí, presbyterov a domácich cirkevníkov zo Zemianskych Kostolian. Sestry z Kostolian pripravili chutný obed, napiekli výborné koláče a zákusky, za čo im veľmi pekne ďakujeme.

V závere stretnutia zazneli mnohé poďakovania za pozvanie a uskutočnenie tohto milého stretnutia. Zároveň sme dostali pozvanie v nasledujúcom roku navštíviť CZ Hanušovce nad Topľou. Veríme, že to nezostane len pri pozvaní a slovách, ale že sa nám na jar podarí uskutočniť zájazd a navštíviť tento cirkevný zbor, viac sa spoznať, vytvoriť nové priateľstvá a vidieť ako to funguje aj v iných cirkevných zboroch.

 *Mgr. Miroslava Tekely*

Kristína Royová: ***ŠŤASTLIVÉ VIANOCE***

 V peknej, teplo zakúrenej izbe sedela mladá žena. Čelo samé mračno, ústa tvrdo zavreté. Myslela, že má vážnu príčinu hnevať sa na celý svet a na všetkých ľudí. Veď každý mal niekoho, len ona bola sama. Tam na ďalekom cintoríne tesne vedľa seba ležali dva hroby, skoro jednako veľké. Vianoce, táto slávnosť detí, predo dvermi, a jej deti tam vonku pod studeným rovom…!

 V každom dome chystali stromček, len ona nemala komu. Deti jej zomreli v priebehu týždňa na záškrt, a muž bol ďaleko za oceánom; on ešte ani nevedel, že už nemá pre koho pracovať. Však nebol by musel ísť; mali dosť doma, i dom i role, lúky a statok. Ale vždy myslel, že ich nevyživí; až dorastú, budú mnoho potrebovať. A ony už nepotrebovali ničoho, a nebudú nikomu viacej na obtiaž…

 Pred mladou ženou ležali na stole peniaze a list. „Kúp sebe i deťom niečo pekné na Vianoce, a priprav im krásny veľký strom. Je mi do plaču, keď myslím na to, ako budem sám cez tie sviatky, a neuvidím vašu radosť…“

 Hodila sa na stôl, hlavu na zalomené ruky, a plakala. „Kde je moja radosť!? Načo sú mi tie peniaze; komu, ach komu ja pripravím stromček!? Ony už majú pripravený; tam pri hlave im stojí veľká jedľa, samé kryštály sú na nej…“

 Máličko vrzli dvere, a slabým detským hláskom, ktorý sa okrem toho triasol ešte i zimou, zaznelo pozdravenie. Žena zdvihla hlavu. Pred sebou vidí malé, otrhané, polobosé dievčatko. Z chudej, zimou omodrenej tváričky hľadia na ňu dve veľké, smutné oči tak prosebne.

 „Čo mi ten sneh ešte až do izby nesieš!?“ rozkríkla sa rozplakaná žena; „či si nemohla čakať vonku? Nikdy človek nemá pokoja pred vami!“

 „Keď mi bolo veľmi zima,“ vyhovára sa chudiatko.

 „Tak čo nesedíš doma?“

 „Nemám kde,“ vyhovára sa dieťa.

 „Však len kdesi bývate!“ Žena vstala s hrmotom, otvorila skrinku, vyňala kus koláča a dala dieťaťu. „Tak choď za mamičkou!“

 „Moja mamička už umrela!“

 Ženu akosi pichlo pri srdci. „A tatíčka kde máš?“

 „Ten odišiel pre dvoma rokmi do Ameriky.“

 „A kedy umrela tvoja mamička?“

 „O Michale.“

 „A odvtedy si kde bola?“

 „U strynkej; ale že ona ma už nechce, poslala ma preč. Že keď sa tatíčko na mňa nepýta, nemá ma ako živiť.“

 Dieťa neplakalo; jeho smutné oči nemali už slzy. Bojácne túlilo k sebe omodrenými rukami darovaný koláč.

 „No, tak sa zohrej!“ prihovorila sa mladá žena už trochu prívetivejšie. Vzala zo stola dva niklové peniaze. A keď sa dieťa nesmele schúlilo do kútika k teplej peci, a bojácno pokukujúc kedy-tedy na ňu, dalo sa jesť koláč, darovala mu ešte i oba peniaze.

 „Keď sa zohreješ, potom choď, aby si našla nocľah; hneď bude večer!“

 S tým vyšla von do kuchyne postaviť večeru na sporák. Avšak sa jej jesť nechcelo; ale mala brata, až ten príde, bude hladný.

 Zabraná do svojich horkých myšlienok, že každý má niekoho, len ona nemá nikoho, komu by dnes večer mohla spraviť radosť, zabudla na cudzie dieťa v izbe. No, bolo jej niečo treba; vojde — a temer sa zľakla v nastalom šere toho, čo sa stalo. Malá, teplom a únavou premožená, zviezla sa z lavičky na zem a schúlená v kútiku tvrdo spala. Čo teraz? Zobudiť ustaté dieťa a vyhnať ho von do tej zimy? To predsa nešlo. Ale čo spraviť s ním? Ktovie, či nemá nejakého hmyzu, a ten sa jej tu pri tom teple rozlezie!

 Slnce ešte raz vyskočilo spoza mrakov, osvietilo izbu i spiace dieťa. Teraz, keď modrá tvárička obelela a líčka očerveneli, bolo také pekné. „Práve ako moja Kačenka,“ myslela mladá žena. „Keby tá bola tak ostala na svete sama, keby som ja bola umrela, a jej otec keby bol tam v Amerike na ňu zabudol…“ No, či toto dieťa mohlo za to, že malo takého otca? A ak on už snáď tiež nežil? Stávali sa všelijaké veci v tej Amerike; aj len nedávno koľkých zasypala zem, keď kopali v baniach!

 Cítila mladá žena zrazu v srdci, ochladnutom bolesťou, ako čoby teplý vánok sústrasti s cudzím opusteným dieťaťom. Pozdalo sa jej, že je práve také opustené, ako ona sama. Ona nemala deti, nemala komu spraviť radosť, pripraviť stromček. A jemu nemal kto ani len nocľah dať a poskytnúť prístrešie. Počula, že jej niečo kypí v kuchyni; vyšla sa pozrieť, a pritom nechtiac zapleskla dvere silnejšie. Dieťa sa strhlo zo sna, placho sa rozhliadlo vôkol. Ó, ako tu bolo dobre! Keby už ďalej nemusela ísť, keby mohla tu spať! No, malá zbadala, že jej povedali, že až sa zohreje, musí si ísť hľadať nocľah; tu, že ju nenechajú. Zobrala svoj uzlíček a tichučko sa vykradla z kuchyne.

 „No, choď si ešte po dobrých ľuďoch,“ hovorí žena, „na večeru môžeš prísť sem, aj na noc.“ Pozrela sa pritom na dieťa, do tej náhle uradovanej tvári, a prvý lúč svetla a radosti, prvý od pohrebu detí zahrial i jej srdce.

 Dieťa bez slova, tichučko ako tieň vyšlo na dvor a štekotom psa doprevádzané vybehlo von do zimného podvečera.

 „Prečo som ho vlastne poslala preč?“ myslela žena. „Však keď mu chcem dať večeru aj nocľah, načo mu budú tie koláče, ktoré mu ľudia dajú? Iné aj tak nedostane; a zajtra si zase vypýta. No, čo mi tu malo sedieť také špinavé! Keď príde, musí sa umyť,

a dám mu obliecť niečo starého po Kačke, nech má Štedrý večer!“

 Žena vošla prestrieť čistý obrus, a keď strhla knižku, že si prečíta nejakú modlitbu alebo pesničku, otvorila sa jej tam, kde raz bola položila vianočný traktát, ktorý jej ktosi — sama už nevedela, kto — bol daroval, a ktorý dodnes nečítala. Že dnes práve boli Vianoce a že to hovorilo o Vianociach a o Betleheme, tak si to vzala do kuchyne, že si to teraz prečíta.

 A bolo to tam veľmi pekne písané, akú radosť mal Boh, nebeský Otec, zo svojho Syna, Pána Ježiša Krista, a ako predsa z veľkej lásky k ľuďom obetoval toho Syna, poslal Ho ako dieťa, aby potom, až vyrastie, obetoval sám seba na smrť za hriechy. Ako bolo smutno v nebi, keď stadiaľ odišiel Pán Ježiš Kristus, a že sa preto všetci anjeli ponáhľali na zem spievať a chváliť Boha; pospiechali za Ním.

 Bolo to divné; ona ešte nikdy nemyslela na tú Božiu lásku. Teraz, keď jej dom na Štedrý deň bol tiež prázdny, pocítila súcit s veľkým a svätým Bohom, a tá Jeho láska k ľuďom divno sa dotkla jej duše.

 Veď ľudia boli zlí; oni nakoniec toho Jeho milého Syna pribili na kríž, a On, však keď je vševedúcim, On to vedel, a predsa im Ho dal. Keď nebeský Boh dnes preukázal ľuďom takú lásku, či ju nemali aj oni dokázať jeden druhému?

 „Prečo som len poslala to dieťa preč! Ktovie, kam zašlo! Či príde a trafí? Ten pes ho iste poľakal: bude sa báť. Keď Boh miloval svet, miloval aj toto dieťa, a ona ho vyhnala do tej zimy…“ Na ženu zaľahla úzkosť, aká ešte nikdy, ani keď sa jej deti v nemocnici dusili. Ísť dieťa hľadať, to sa hanbila. Čo by ľudia povedali!? A nemala koho poslať.

 Večer sa nížil. „Keby to tak tvoja Kačenka otĺkala ľudské prahy!“ Išlo jej ustavične. „Ale veď ono príde, — a prečo by neprišlo? Aj inde naň psi štekajú; avšak má sľúbený nocľah! — Keď príde, dám mu celý oblek po Kačenke!“

 Otvorila truhlu, prehŕňala. Chcela dať najstaršie šaty, ale nemohla. Boh tak miloval svet, že jediného Syna dal; aj ona musela dať, čo malo cenu; veď zajtra je veľký sviatok, nech nie je dieťa otrhané!

 Mala už všetko prichystané, i šaty i obuv, všetko dobré, teplé, áno, aj lôžko — nie v kútiku v kuchyni, ako najprv myslela, ale v postieľke, kde spávali obe deti. Dala do nej zo svojich perín, keď na lekárov rozkaz musela spáliť periny po deťoch, aby sa nákaza nešírila. Keď to lôžko pre skrehnuté dieťa stlala, bolo jej tak teplo pri srdci, ako nikdy; cítila sama, ako sa dieťaťu uľaví.

 Začali zvoniť do kostola po prvýkrát. Musela rýchle dokončiť, čo treba na večeru, len čo stačila vziať vlniak a kabát. Dnes po prvýkrát cítila niečo pri piesni: „Čas radosti, veselosti“… a to evanjelium, hlásané anjelmi pastierom tam na betlehemských lúkach, bolo jej dnes ako nové.

 Napriek tomu nemohla sa ani konca dočkať; z kostola vyšla medzi prvými. Vošla do prvého, jasno osvieteného obchodu a nakúpila toľko dobrých vecí, že ani pre Kačenku by nebola mohla viac nakúpiť; aj sviečky, aj cukríky. Vošla k hájnikovej žene, či ešte nemá nejaký odhodený stromček, ktorý nikto nekúpil. Mala na šťastie;

bol pekný, neveľký ale s krásnou korunkou. Tak vrátila sa s plnými rukami a s plným srdcom.

Brat jej vyšiel v ústrety. Zadivil sa, čo komu nesie, a kde sa toľko baví. Nemala slov, aby mu mohla vysvetliť. „Nepýtaj sa“ povedala mu, „však uvidíš; radšej mi pomôž?“

Bol rád, že po týždňoch po prvýkrát ju videl usmiať sa, a to dnes, keď myslel, že od žalosti nebude ani kam sa podieť.

 Nuž pripravili stromček. Tam v kostole — hoci to nemala v modlitebnej knižke — vzdychla k nebesiam: Ó, Pane Bože, nebeský Otče! Keď si nás tak miloval, že si nám svoje jediné Dieťa daroval, pošli mi to dieťa, aby som mu mohla dobre urobiť; však ty vieš, kde je!“ Nikdy ešte neverila, že ju Boh vyslyší v ničom; dnes verila.

Napriek tomu, že už bol stromček hotový, i večera prichystaná, vkradla sa znova úzkosť do jej srdca. Veď dieťa neprichádzalo! „Môj Bože, pošli mi ho!“

 Rozpovedala bratovi, čo sa stalo, a že pes snáď zahnal dieťa, a ona nevie, kde je teraz.

 „Neboj sa,“ tešil ju, „veď ono príde!“ Hľadel na ňu zboku; zdala sa mu ako zmenená, lepšia než inokedy. A keď štekot psa oznámil, že niekto prichádza ku dvoru, išiel sa sám pozrieť von, dva-tri razy; vždy nadarmo. Konečne vyšiel pred bránu, a — ach, že nešiel hneď, veď tam v kútiku schúlené sedelo dieťa, celé skrehnuté zimou, a plakalo!

 „Čo tu robíš, prečo nejdeš dnu?“ spytuje sa neobyčajne prívetivo; veď aj jemu bolo, ani čo by videl malú Kačenku.

 „Kázali mi prísť,“ vykoktalo dieťa, „ale sa veľmi bojím vášho psa.“

 „Neboj sa, poď so mnou, on nekúše!“

 Poslúchlo, ale musel ho viesť. Bolo celé skrehnuté. Vo dverách stalo sa niečo, čo ani on, ani dieťa nečakalo. Sestra im vybehla v ústrety, objala malú, bozkala, a s plačom, keď ju vtiahla do teplej kuchyne, dala sa rozväzovať zauzlenú plachetku.

 Vyšiel pozrieť do maštale, aby nevidela, že aj on má oči plné sĺz. Keď sa asi o pol hodiny vrátil, bolo dieťa už umyté, učesané, obuté v teplých papučkách, oblečené. Krásne tmavé očká mu len tak svietili z úzkej tváričky.

 Neskoro dnes u Lehotských večerali, lebo najprv sa radovali z radosti dieťaťa, a len potom sadli k stolu. A divné; mladej žene bolo tak vôkol srdca, ani čo by ten v betlehemskej maštali narodený Syn Boží sedel s nimi za stolom.

 „A čo spravíš s malou Aničkou zajtra?“ spytuje sa brat, keď dieťa nevýslovne blažené usnulo v teplej postieľke.

 „Nechám si ju miesto Kačenky, kým muž príde, alebo kým sa jej otec nevráti. Lebo „tak miloval Boh svet, že svojho jednorodeného Syna dal,“ — i ja by som rada preukázala nejakú lásku ľuďom!“

 „Dobre máš; a hneď nám nebude tak smutno!“

 Svetlá stromčeka dohárali. Jedlička rozvoniavala. Dieťa spalo. V smutnom, predtým zľadovatenom srdci mladej ženy rozlial sa teplý lúč novej lásky Božej, a v nebi panovala radosť, veď boli narodeniny Ježiša, Syna Dávidovho a Božieho! Hallelujah!





***V MATRIKE SME ZAZNAMENALI***

***Do vínneho kmeňa Pána Ježiša Krista boli krstom svätým***

***zaštepení:***

31.1. Alexej Kantor, PD 3.6. Zuzana Mendelová, PD

18.2. Sophia Osvaldová, PD



***V roku 2015 boli konfirmovaní:***

 22.6. Božena Stručková, ZK Radka Urbáneková, ZK

 Leonard Daubner, ZK Vladimír Plachý, ZK



***Spojili svoje životné cesty:***

 1.8. Ladislav Cingel a Slavomíra Balážová

 22.8. Roman Hríbik a Anna Mrázová



***So smútkom v srdci, ale v nádeji vzkriesenia sme sa rozlúčili:***

 19.1. Ružena Medlíková, PD 23. 6. Anna Kubišová, PD

 21.1. Ján Ján Boor, PD 29. 7. Emília Kiačeková, PD

 10.2. Alžbeta Príbelszká, PD 26. 8. Judita Mekíšová, Tužina

 20.2. Juraj Tkáčik, PD 10. 9. Milan Šagát ml., PD

 22.2. Mária Líšková, PD 19. 9. Elena Hoesová, PD

 5.3. Zuzana Grajzová, PD 20. 9. Gizela Ochátová, PD

 17.3. Milan Podhorský, PD 12.10. Ján Černák, PD

 24.3. Ondrej Berzédy, NP 28.10. Róbert Dubina, Bystričany

 28.5. Anna Čulenová, PD 10.11. Margita Volárová, ZK

 20.6. Ladislav Felcan, NP 11.12. Anna Hudáková, PD

 9.6. Mária Švrlová, ZK 13.12. Milan Šagát st., PD



***Jubilanti:***

 **95 r.** Peter Svetlík, Bojnice

 **85 r.** Judita Mekíšová, Tužina Mária Krčíková, Bojnice

 **80 r.** Milan Lovčický, NP Marta Koudelková, PD

 Helena Kohútová, PD Lýdia Grígelová, PD

 Ondrej Petráš, Nováky Pavel Škrinár, PD

 Slavomíra Urbánková, ZK

 **75 r.** Zuzana Pavlúsová, HA Mária Burdejová, Bojnice

 Anna Struhárová, ZK Marta Petríková, PD

 Eva Baroková, Bojnice Zlatica Hatványiová, Bojnice

 Margita Ižová, PD Zuzana Mokráňová, PD

 Emília Macková, Nitr. Sučany Alžbeta Salanciová, Tužina

 **70 r.** Emília Gamanová, Nedožery Oľga Štefánková, PD

 Anna Klepancová, PD Libuša Grossová, PD

 Štefan Vičík, HA Soňa Anovčinová, PD

 Vlasta Petrášová, PD Alžbeta Gáplovská, NP

 **65 r.** Elena Sochorová, Nováky Zuzana Letanovská, PD

 **60 r.** Pavol Pakši st., PD Mária Kováčová, HA

 Alena Bucáková, Bojnice Mária Krnáčová, PD

 Soňa Ličková, PD Juraj Dírer, Kľačno

 **55 r.** Elena Polačiková, NP Jozef Urbánek, PD

 Pavol Kren, PD Štefan Hurný, PD

 Ján Marochnič, PD

 **50 r.** Darina Miklíková, PD Želmíra Nováková, PD

 Mária Hanusová, PD Milan Pleško, Bystričany

 Miroslav Bakša st., HA Martin Oravský st., PD

 Soňa Švajlenová, NP

*Všetkým našim jubilantom prajeme do ďalších rokov života*

*veľa radosti, zdravia, šťastia, Božej milosti, lásky a pokoja.*

***SLÁVNOSTNÉ SLUŽBY BOŽIE V NAŠOM CIRKEVNOM ZBORE***

***POČAS VIANOČNÝCH SVIATKOV A NA PRELOME ROKOV 2015-2016***

|  |  |  |
| --- | --- | --- |
| **Deň** | **Čas a miesto**  | **Téma služieb Božích** |
| 24.12. - štvrtok | 14,30 - HA 16,00 - PD16,30 - ZK  | Štedrý večer |
| 25.12. - piatok | 8,00 - ZK 9,30 - PD11,15 – HA | 1.slávnosť vianočná |
| 26.12. - sobota | 8,00 – ZK 9,30 – PD11,15 – HA 14,30 – NP  | 2.slávnosť vianočná s Večerou Pánovou |
| 27.12. - nedeľa | 8,00 - ZK 9,30 - PD11,15 - HA  | Nedeľa po Vianociach |
|  31.12. - štvrtok | 14,30 - HA 16,00 - PD16,30 - ZK | Silvester |
| * 1. – piatok
 | 8,00 - ZK 9,30 - PD11,15 – HA | Nový rok |
|  3.1. - nedeľa | 8,00 – ZK 9,30 – PD11,15 – HA 14,30 – NP  | Nedeľa po Novom roku |
| 6.1. - streda | 8,00 - ZK 9,30 - PD | Zjavenie Krista Pána mudrcom |

***PRAVIDELNÉ AKTIVITY NÁŠHO CIRKEVNÉHO ZBORU***

|  |  |  |
| --- | --- | --- |
| **Deň** | **Čas a miesto** | **Názov** |
| streda | 15,30 - PD | nácvik spevokolu |
| štvrtok | 16,00 - PD fara | biblická hodina |
| piatok | 17,00 - ZK | biblická hodina |
| nedeľa | 8,00 - ZK 9,30 – PD 11,15 - HA 14,30 – NP | nedeľné služby Božie |

Vysvetlivky – skratky miest konania aktivít:

ZK - Zemianske Kostoľany, ev.a.v. kostol HA - Handlová, modlitebňa

NP - Nitrianske Pravno, Klub dôchodcov PD - Prievidza, ev.a.v. kostol

PD fara - Prievidza fara – Nedožerská cesta 4

|  |
| --- |
| **Čo je nové v našom zbore** – Informačný sviatočník cirkevného zboru Evanjelickej a. v. cirkvi na Slovensku Zemianske Kostoľany **Číslo:** 25. – Vianoce 2015 **Ročník:** 13 **Náklad:** 170 ks **Šéfredaktorka:** Mgr. Blanka Kostelná, tel.: 046 5488 608, 0918 828 364**E-mail:** bkostelna@gmail.com | **Internet:** [www.ecavprievidza.sk](http://www.ecavprievidza.sk)**Sídlo farského úradu:** Nedožerská cesta 163/4, 971 01 Prievidza |